A BIZOTTSÁG HATÁROZATA
(2005. március 3.)
a genetikailag módosított NK 603-as kukoricafajtából származó élelmiszereknek és élelmiszer-összetevőknek a 258/97/EK európai parlamenti és tanácsi rendelet szerint új élelmiszerként vagy új élelmiszer-összetevőként való forgalomba hozatalának engedélyezéséről
(az értesítés a C(2005) 580. számú dokumentummal történt)
(Csak a francia és holland nyelvű szövegek hitelesek)
(2005/448/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) (a továbbiakban: a rendelet) és különösen annak 7. cikkére,
mivel:
(1)
2001. április 24-én a rendelet 4. cikke szerint a Monsanto benyújtott egy kérelmet a holland hatóságokhoz a genetikailag módosított NK 603-as kukoricafajtából származó élelmiszereknek és élelmiszer-összetevőknek új élelmiszerként vagy új élelmiszer-összetevőként való forgalomba hozatala iránt.
(2)
A holland élelmiszer-vizsgáló testület a 2002. november 5-én kelt első felmérési jelentésében arra a következtetésre jutott, hogy a genetikailag módosított NK 603-as kukoricafajtából származó élelmiszerek és élelmiszer-összetevők ugyanolyan biztonságosak, mint a hagyományos kukoricából származó élelmiszerek és élelmiszer-összetevők, és azonos módon használhatók fel.
(3)
A Bizottság 2003. január 6-án továbbította az első felmérési jelentést az összes tagállam számára. A rendelet 6. cikkének (4) bekezdésében meghatározott 60 napos időszak alatt az említett előírásnak megfelelően indokolt kifogásokat emeltek a termék fogalomba hozatala ellen.
(4)
2003. augusztus 27-én a Bizottság a rendelet 11. cikke alapján kérte az Európai Élelmiszer-biztonsági Hatóság (EFSA) véleményét. 2003. november 25-én az EFSA kiadta a véleményét arról, hogy az NK 603 kukorica ugyanolyan biztonságos, mint a hagyományos kukorica, és emiatt az NK 603 kukorica élelmiszerként vagy takarmányként, illetőleg feldolgozás céljából történő forgalomba hozatala valószínűleg nincs káros hatással az emberi és állati egészségre, valamint ezzel összefüggésben a környezetre sem (2). A véleménye kiadásakor az EFSA figyelembe vette a tagállamok által felvetett összes különleges kérdést és kétséget.
(5)
A genetikailag módosított élelmiszerekről és takarmányokról szóló, 2003. szeptember 22-i 1829/2003/EK európai parlamenti és tanácsi rendelet (3) 46. cikkének (1) bekezdése biztosítája, hogy a 258/97/EK rendelet 4. cikke alapján az e rendelet alkalmazási időpontja előtt benyújtott kérelmek a 258/97/EK rendelet előírásai szerint kerülnek feldolgozásra; ellenben az 1829/2003/EK rendelet 38. cikke kerül alkalmazásra azon esetekben, amikor a 258/97/EK rendelet 6. cikkének (3) bekezdésében előírt kiegészítő felmérő jelentés az 1829/2003/EK rendelet alkalmazási időpontja előtt már továbbításra került a Bizottság felé.
(6)
Az Európai Bizottság Közös Kutatóközpontja (JRC) a GMO-Laboratóriumok Európai Hálózatával (ENGL) együttműködve jóváhagyott egy, az NK 603 kukoricát kimutató módszert. A JRC a nemzetközileg elfogadott alapelveket követve kidolgozott egy teljes validálási tanulmányt (gyűrűkísérlet) egy mennyiségi esetspecifikus módszer teljesítményének vizsgálatára az NK 603 kukoricában történt transzformációs esemény kimutatására és mennyiségi meghatározására. A tanulmányhoz szükséges anyagokat a Monsanto biztosította. A JRC úgy véli, hogy az ENGL által javasolt teljesítménykritériumokat figyelembe véve a módszer teljesítménye a célnak megfelelő volt a jogszabályi megfelelőség céljából benyújtott módszereket és a kielégítő módszer teljesítményére vonatkozó jelenlegi tudományos szintet tekintve. Mind a validálás módszere, mind az eredményei nyilvánosan hozzáférhetők.
(7)
Az NK 603 genetikailag módosított kukoricafajta referenciaanyagát az Európai Bizottság Közös Kutatóközpontja (JRC) állította elő.
(8)
Az NK 603 genetikailag módosított kukoricafajtából származó élelmiszereket és élelmiszer-összetevőket az 1829/2003/EK rendelet rendelkezéseinek megfelelően kelll felcímkézni, továbbá meg kell felelniük a géntechnológiával módosított szervezetek nyomon követhetőségéről és címkézéséről, és a géntechnológiával módosított szervezetekből előállított élelmiszer- és takarmánytermékek nyomon követhetőségéről, valamint a 2001/18/EK irányelv módosításáról szóló, 2003. szeptember 22-i 1830/2003/EK európai parlamenti és tanácsi rendeletben (4) meghatározott nyomon követhetőségi követelményeknek.
(9)
A 65/2004/EK bizottsági rendeletnek (5) megfelelően az 1830/2003/EK rendelet céljából készült termék számára egyedi azonosítót kell kiadni.
(10)
A mellékletben található, a genetikailag módosított NK 603 kukoricafajtából származó élelmiszerek és élelmiszer-összetevők azonosítására vonatkozó információnak, beleértve a jóváhagyott kimutatási módszert és a referenciaanyagot, az 1829/2003/EK rendelet 28. cikkében említett nyilvántartásból visszakereshetőnek kell lennie.
(11)
Az Élelmiszerlánc- és Állat-egészségügyi Állandó Bizottság nem adott ki kedvező véleményt; a Bizottság ebből adódóan a 258/97/EK rendelet 13. cikke (4) bekezdése b) pontjának megfelelően 2004. február 4-én javaslatot nyújtott be a Tanácsnak, a Tanácsnak pedig az 1999/468/EK tanácsi határozat (6) 5. cikke (4) bekezdésének megfelelően három hónapon belül cselekvésbe kellett kezdenie.
(12)
Mindazonáltal a Tanács a megkövetelt időtartamon belül nem cselekedett, így a határozatot a Bizottságnak kell elfogadnia,
ELFOGADTA EZT A HATÁROZATOT:
1. cikk
A genetikailag módosított NK 603 kukoricafajtából származó élelmiszerek és élelmiszer-összetevők (a továbbiakban: a termékek) - amint a mellékletben megnevezésre és meghatározásra kerültek - a Közösség piacán új élelmiszerekként vagy új élelmiszer-összetevőkként forgalomba hozhatók.
2. cikk
A termékeket az 1829/2003/EK rendelet 13. cikkében meghatározott címkézési követelmények szerint „genetikailag módosított kukorica” vagy „genetikailag módosított kukoricából készült” felirattal kell ellátni.
3. cikk
A termékeket és a mellékletben szereplő információt be kell vezetni a genetikailag módosított élelmiszerek és takarmányok közösségi nyilvántartásába.
4. cikk
E határozat címzettje a Monsanto Europe SA, Avenue de Tervuren 270-272, B-1150 Brussels, Belgium, amely a Monsanto Company, USA képviselője. Ez a határozat egy 10 éves időszakra érvényes.
Kelt Brüsszelben, 2005. március 3-án.